MT Il-Ġurnal Uffiċjali tal-Unjoni Ewropea L 19/33

DEĊIŻJONI TA' IMPLIMENTAZZJONI TAL-KUMMISSJONI (UE) 2017/122

tat-23 ta' Jannar 2017

dwar l-applikabbiltà tal-Artikolu 34 tad-Direttiva 2014/25/UE tal-Parlament Ewropew u tal-Kunsill għal kuntratti mogħtija għal attivitajiet relatati mal-produzzjoni tal-pit fil-Finlandja

(notifikata bid-dokument C(2017) 237)

(It-testi bil-Finlandiż u bl-Iżvediż biss huma awtentiċi)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat id-Direttiva 2004/17/KE tal-Parlament Ewropew u tal-Kunsill tal-31 ta' Marzu 2004 li tikkoordina l-proċeduri ta' akkwisti ta' entitajiet li joperaw fis-setturi tas-servizzi tal-ilma, l-enerġija, it-trasport u postali (1) u b'mod partikolari l-Artikolu 30(5) tagħha,

Wara li kkunsidrat id-Direttiva 2014/25/UE tal-Parlament Ewropew u tal-Kunsill tas-26 ta' Frar 2014 dwar l-akkwist minn entitajiet li joperaw fis-setturi tas-servizzi tal-ilma, l-enerġija, it-trasport u postali u li tħassar id-Direttiva 2004/17/KE (2) u b'mod partikolari l-Artikolu 35(3) tagħha,

Wara li kkunsidrat it-talba mressqa minn Vapo Oy,

Wara li kkonsultat lill-Kumitat Konsultattiv dwar l-Akkwist Pubbliku,

Billi:

1. IL-KUNTEST FATTWALI

1.1. It-Talba

(1) Fit-2 ta' Frar 2016, il-Kummissjoni rċeviet talba mingħand Vapo Oy (minn hawn 'il quddiem, “Vapo” jew “l-Applikant”) skont l-Artikolu 30 tad-Direttiva 2004/17/KE (minn hawn 'il quddiem “it-Talba”).

(2) Vapo hija impriża pubblika, li 50,1 % tal-ishma tagħha huma tal-Istat Finlandiż u 49,9 % huma miżmuma minn Suomen Energiavarat Oy, kumpanija li hija l-proprjetà ta' kumpaniji tal-enerġija u kooperattivi tal-elettriku muniċipali.

(3) It-Talba tikkonċerna attivitajiet relatati mal-produzzjoni tal-pit fil-Finlandja.

(4) It-Talba kienet akkumpanjata minn dikjarazzjoni tal-Awtorità Finlandiża tal-Kompetizzjoni u tal-Konsumatur (minn hawn 'il quddiem imsejħa NCA), bid-data tat-2 ta' Novembru 2015. Il-Kummissjoni jidhrilha li dan id-dokument ma jikkwalifikax bħala opinjoni motivata u ġustifikata fis-sens tat-tieni paragrafu tal-Artikolu 35 tad-Direttiva 2014/25/UE, għax hu dan sempliċiment jiddikjara li l-kundizzjonijiet imsemmija huma ssodisfati mingħajr ma jipprovdi l-ebda argument li jappoġġa dik id-dikjarazzjoni (3).

(5) Il-Kummissjoni talbet informazzjoni addizzjonali mingħand l-Applikant bl-emails tal-10 ta' Marzu 2016, tat-2 ta' Ġunju 2016, tas-6 ta' Lulju 2016, tat-8 ta' Lulju 2016 u tat-23 ta' Settembru 2016. It-tweġibiet għat-talba għall-informazzjoni waslu bl-emails mingħand l-Applikant fis-6 ta' April 2016, fis-16 ta' Ġunju 2016, fis-26 ta' Awwissu 2016 u fit-30 ta' Settembru 2016.

(6) Fl-istess waqt, fis-7 ta' Ġunju 2016 il-Kummissjoni talbet informazzjoni addizzjonali mingħand l-awtoritajiet Finlandiżi. It-tweġiba waslet mingħand l-awtoritajiet Finlandiżi b'email fis-26 ta' Settembru 2016. Il-konklużjonijiet imsemmijin fiha kienu bbażati fuq stħarriġ li għamlet l-NCA Finlandiża fuq 24 klijent ta' Vapo, tmienja mill-kompetituri tagħha, u fuq informazzjoni li tat l-assoċjazzjoni tal-produtturi tal-pit. Dawk li wieġbu dwar l-użu tagħhom tal-fjuwils, il-kapaċità tagħhom li jaqilbu l-fjuwils, l-impatt ta' bidla ipotetika fil-prezz tal-fjuwil, id-distanzi tat-trasport ekonomikament vijabbli, il-prezzijiet tal-fjuwils, l-ostakli għad-dħul fis-suq, il-proċess tal-akkwist pubbliku għall-pantani, u l-evoluzzjoni tas-swieq tal-pit u tal-fjuwil tal-injam matul is-snin li ġejjin.

1.2. Il-produzzjoni tal-pit fil-Finlandja

(7) Il-pit hu materjal organiku ħafna li jinstab f'reġjuni umdi u hu magħmul minn materja veġetali parzjalment deterjorata: jinqata' u jitnixxef biex jintuża bħala fjuwil. Fil-Finlandja, il-pit jintuża l-aktar għall-ġenerazzjoni tal-elettriku u għat-tisħin distrettwali. B'kollox, il-pit jirrappreżenta 4 % tat-taħlita kollha tal-fjuwil tal-ġenerazzjoni fl-2014 fil-Finlandja (4).

(8) B'kollox, is-superfiċe fil-Finlandja hu 9 miljun ettaru ta' pantani, li minnhom 1,2 miljun ettaru huma siewi għall-produzzjoni tal-pit (5). Iżda fil-fatt għall-produzzjoni tintuża inqas minn 10 % tal-art adattata għall-produzzjoni (6). Il-lokazzjoni tal-produzzjoni attiva tiddeterminaha s-sitwazzjoni kompetittiva, għax id-distanza tat-trasportazzjoni ekonomikament vijabbli tal-pit hija relattivament qasira, jiġifieri 150 km biss (7).

(9) Il-Finlandja għandha madwar 23 miljun ettaru ta' foresti u hija fornitur importanti tal-prodotti tal-foresti fis-swieq globali (8).

(10) Il-fjuwils tal-pit u tal-injam jintużaw bħala fjuwils f'madwar 400 impjant tal-enerġija u tat-tisħin madwar il-Finlandja.

(11) Vapo hija l-uniku produttur tal-pit li huwa attiv fit-territorju nazzjonali kollu. Barra minn hekk, il-Finlandja hemm għadd ta' produtturi reġjonali, madwar 300 produttur lokali, u wħud mill-akbar impjanti tal-enerġija għandhom iż-żoni tagħhom stess għall-produzzjoni tal-pit.

(12) Il-fjuwils tal-injam ifornuhom ħames produtturi nazzonali, 79 assoċjazzjoni tal-ġestjoni tal-foresti u mijiet ta' produtturi lokali (9).

2. IL-QAFAS ĠURIDIKU

(13) Id-Direttiva 2014/25/UE tapplika għall-għoti ta' kuntratti biex isiru attivitajiet relatati mal-isfruttament ta' żona ġeografika għall-fini tal-estrazzjoni tal-faħam jew ta' fjuwils solidi oħra, diment li din l-attività ma tkunx eżentata skont l-Artikolu 34 ta' dik id-Direttiva.

(14) Skont l-Artikolu 34 tad-Direttiva 2014/25/UE, il-kuntratti maħsuba biex tkun tista' ssir attività li għaliha tapplika dik id-Direttiva ma għandhomx ikunu soġġetti għal dik id-Direttiva jekk fl-Istat Membru fejn issir l-attività, din tkun esposta direttament għall-kompetizzjoni fi swieq fejn l-aċċess ma jkunx ristrett.

(15) L-esponiment dirett għall-kompetizzjoni huwa vvalutat abbażi ta' kriterji oġġettivi, li jqisu l-karatteristiċi speċifiċi tas-settur ikkonċernat. L-aċċess jitqies li mhux ristrett jekk l-Istat Membru jkun implimenta u applika l-leġiżlazzjoni rilevanti tal-Unjoni, li tiftaħ settur partikolari jew parti minnu. Dik il-leġiżlazzjoni hija mniżżla fl-Anness III tad-Direttiva 2014/25/UE. Madankollu, għall-estrazzjoni tal-faħam u ta' fjuwils solidi oħra, dak l-Anness ma jniżżel l-ebda leġiżlazzjoni rilevanti li tilliberalizza dan is-settur. Minħabba f'hekk ma jistax ikun preżunt aċċess ħieles għas-suq, u dan għandu jintwera de facto u de jure.

(16) Din id-Deċiżjoni hija mingħajr preġudizzju għall-applikazzjoni tar-regoli dwar il-kompetizzjoni u għal oqsma oħra tad-dritt tal-Unjoni. B'mod partikolari, il-kriterji u l-metodoloġija użati biex jiġi vvalutat l-esponiment dirett għall-kompetizzjoni skont l-Artikolu 34 tad-Direttiva 2014/25/UE mhumiex neċessarjament identiċi għal dawk użati biex issir valutazzjoni skont l-Artikolu 101 jew 102 tat-Trattat jew tar-Regolament tal-Kunsill (KE) Nru 139/2004 (10). Dan il-punt ikkonfermatu wkoll il-Qorti f'sentenza riċenti (11).

3. VALUTAZZJONI

3.1. Aċċess ħieles għas-suq

(17) Ladarba l-aċċess ħieles għas-suq ma jistax ikun preżunt, dan għandu jintwera de facto u de jure.

(18) L-Applikant jargumenta li ma hemm l-ebda restrizzjoni legali fejn jidħol l-aċċess għas-suq tal-pit. Il-produzzjoni tal-pit teħtieġ permess ambjentali iżda dan ma jistax jitqies li jillimita l-aċċess għas-suq. Barra minn hekk, ma hemm l-ebda dritt speċjali jew esklussiv marbut mal-produzzjoni tal-pit.

(19) Minn eżami tad-dispożizzjonijiet legali applikabbli għall-ħruġ ta' liċenzji għall-produzzjoni tal-pit, fil-Finlandja, joħroġ fid-dieher li bħalissa dawn il-liċenzji qed jinħarġu b'mod mhux diskriminatorju. Biex tinbeda l-produzzjoni tal-pit hemm bżonn permess ambjentali. Għalkemm il-proċess biex jinkiseb dan il-permess jaf ikun twil ħafna (minn sena sa erba' snin), il-proċedura għall-għoti tal-permess u l-kriterji għall-għoti tiegħu huma l-istess għall-operaturi kollha tas-suq, għalhekk ma jistax jitqies li dan jillimita l-aċċess għas-suq minn perspettiva tal-akkwist pubbliku. Għall-finijiet ta' din id-deċiżjoni, il-possibbiltà li tinkiseb liċenzja għall-produzzjoni tista' titqies, de jure, ħielsa.

(20) Parti sinifikanti tat-torbiera adattata għall-produzzjoni tal-pit għadha ma ntużatx (12). L-Applikant jargumenta wkoll li fl-aħħar snin żdied l-għadd ta' produtturi tal-pit (13), u għalhekk dan il-fatt jappoġġa l-argument li l-aċċess għas-suq huwa ħieles de facto.

(21) L-aċċess ħieles ta' din l-attività kkonfermawh l-awtoritajiet Finlandiżi (14).

(22) Fid-dawl ta' dak imsemmi hawn fuq, għall-finijiet tal-evalwazzjoni tal-kundizzjonijiet stabbiliti fl-Artikolu 34 tad-Direttiva 2014/25/UE u mingħajr preġudizzju għal-liġi tal-kompetizzjoni, jew għall-applikazzjoni ta' xi qasam ieħor tal-liġi tal-UE, l-aċċess għas-suq għall-isfruttament ta' żona ġeografika għall-finijiet tal-estrazzjoni tal-pit, jista' jitqies ħieles de facto u de jure.

3.2. Esponiment dirett għal kompetizzjoni

(23) L-esponiment dirett għall-kompetizzjoni għandu jiġi evalwat abbażi ta' indikaturi differenti, li l-ebda wieħed minnhom mhu per se deċiżiv. Fir-rigward tas-swieq ikkonċernati b'din id-Deċiżjoni, is-sehem mis-suq tal-atturi ewlenin f'suq partikolari jikkostitwixxi kriterju wieħed li għandu jitqies. Minħabba l-karatteristiċi tas-swieq ikkonċernati, jistgħu jitqiesu wkoll kriterji oħra.

(24) Barra minn hekk, din id-definizzjoni, kif jidher hawn fuq, bl-ebda mod ma tippreġudika l-applikazzjoni tal-Artikoli 101 u/jew 102 tat-Trattat u regoli dwar il-kontroll ta' fużjonijiet bejn l-impriżi skont ir-Regolament (KE) Nru 139/2004 kif ukoll tar-Regolamenti applikabbli u l-avviżi u l-linji gwida kollha tal-Kummissjoni relatati mal-infurzar tar-regoli dwar il-kompetizzjoni tal-Unjoni, inkluż id-dispożizzjonijiet rilevanti rigward id-definizzjoni tas-suq u l-kalkolu tal-ishma tas-suq.

(25) Din id-Deċiżjoni għandha l-għan li tistabbilixxi jekk is-servizzi kkonċernati mit-Talba humiex esposti għal tali livell ta' kompetizzjoni għall-finijiet tal-akkwist pubbliku (fis-swieq li l-aċċess għalihom mhuwiex ristrett fis-sens tal-Artikolu 34 tad-Direttiva 2014/25/UE) li jiżgura li, anki fin-nuqqas tad-dixxiplina li joħolqu r-regoli dettaljati tal-akkwist stabbiliti bid-Direttiva 2014/25/UE, l-akkwist għat-twettiq tal-attivitajiet ikkonċernati jsir b'mod trasparenti u mhux diskriminatorju abbażi ta' kriterji li jippermettu lix-xerrejja jidentifikaw is-soluzzjoni li b'mod ġenerali tkun l-aktar waħda vantaġġuża ekonomikament.

(26) Vapo hija l-unika entità kontraenti fis-suq tal-pit fil-Finlandja u b'hekk hija l-unika entità soġġetta għar-regoli tal-akkwist pubbliku tal-Unjoni. F'dan il-kuntest huwa importanti li wieħed iżomm f'moħħu li l-kumpaniji li mhumiex soġġetti għall-proċeduri tal-akkwist pubbliku, meta jaġixxu f'dawn is-swieq, ikunu jistgħu jagħmlu pressjoni kompetittiva fuq l-Applikant.

3. 2.1. Is-suq tal-prodott rilevanti

(27) It-Talba tkopri l-produzzjoni u l-bejgħ bl-ingrossa tal-pit. Il-produtturi jestrattaw u jipproċessaw il-pit u jbigħuh direttament lil impjanti differenti mingħajr intermedjarji. Meta tiġi kkunsidrata l-kompetizzjoni fis-suq għall-produzzjoni tal-pit, għandhom jitqiesu r-rabtiet bejn il-produzzjoni u l-ewwel bejgħ/distribuzzjoni bl-ingrossa tal-pit estratt. Għall-finijiet ta' din id-deċiżjoni, u mingħajr preġudizzju għall-applikazzjoni ta' liġi oħra tal-UE, il-produzzjoni u l-bejgħ bl-ingrossa tal-pit se jitqiesu flimkien fl-istess suq tal-prodotti.

(28) L-Applikant jargumenta li l-pit jappartjeni għall-istess suq rilevanti bħal, tal-inqas il-fjuwils tal-injam (jiġifieri il-laqx tal-foresti u l-prodotti sekondarji tal-foresti). Vapo hija attiva f'żewġ swieq għall-pit u għall-injam, iżda l-bejgħ tagħha huwa l-aktar tal-pit.

(29) Prattika preċedenti (15) tal-NCA Finlandiża qieset li l-pit u l-injam jappartjenu għal swieq tal-prodotti separati, iżda ħalliet id-definizzjoni miftuħa. Id-differenzjazzjoni fid-definizzjoni tas-suq għall-pit u għall-injam kienet ibbażata fuq dawn l-argumenti: l-ispejjeż għoljin tal-investiment li hemm għall-qlib/bdil tat-teknoloġija, il-kwalitajiet tekniċi differenti tal-pit u tal-injam, in-nuqqasijiet fil-provvista tal-injam, in-nuqqas ta' prezz tas-suq speċifiku għall-fjuwils tal-injam u l-ftehimiet fit-tul. Il-Kummissjoni vvalutat is-sitwazzjoni attwali tas-suq, billi evalwat il-pertinenza tal-argumenti msemmija hawn fuq.

It-tibdil teknoloġiku

(30) L-Applikant jargumenta li waħda mill-aktar bidliet sinifikanti meta mqabbla maż-żmien tad-deċiżjonijiet preċedenti mill-NCA Finlandiża tirrigwarda t-tibdil fit-teknoloġija tal-ħruq tal-impjant li wassal biex żdied il-konsum tal-fjuwil tal-injam u naqas il-konsum tal-pit. B'mod partikolari, l-Applikant jargumenta li llum il-ġurnata tista' ssir kombustjoni tal-pit u l-injam prattikament fl-impjanti tat-tisħin kollha fil-Finlandja. Dan wassal biex f'dawn l-aħħar 15-il sena żdied il-konsum tal-fjuwils tal-injam (16).

(31) L-NCA Finlandiża kkonfermat li matul dawn l-aħħar snin il-pit kienet qed tiżdiedlu l-pressjoni kompetittiva mill-injam (17). L-NCA Finlandiża osservat li l-produtturi tal-enerġija għamlu investiment f'impjanti multifjuwil, li jistgħu jużaw il-pit, l-injam u anke l-faħam, biex jippermettu l-massimu tal-flessibilità tagħhom fil-konfront tal-kundizzjonijiet tas-suq u l-politiki tat-tassazzjoni differenti.

(32) Bħalissal-akbar għoxrin utent tal-pit (18) fil-Finlandja qed jużaw il-fjuwil tal-pit flimkien mal-injam u anke mal-faħam (għall-impjanti ta' mal-kosta) (19).

(33) Mill-400 impjant tal-enerġija u tat-tisħin li jużaw il-pit u l-injam, anqas minn 20 impjant żgħir tat-tisħin biss jużaw il-pit biss (20). Madankollu l-konsum ta' dawn l-impjanti huwa marġinali (21).

Il-kwalitajiet tekniċi tal-pit u l-injam

(34) Fir-rigward tad-differenzi tekniċi, il-Kummissjoni tinnota li llum il-ġurnata jista' jsir ħruq teknikament effiċjenti billi jiżdiedu s-sustanzi kimiċi mal-injam.

(35) Ta' min jinnota li l-użu tal-injam biss iżid il-korrużjoni tal-bojler u li biex tiġi evitata l-korrużjoni, fil-proċess tal-kombustjoni normalment jiżdied persentaġġ minimu ta' pit (li jkun fih il-kubrit b'mod naturali), faħam jew sustanzi kimiċi bħall-kubrit jew il-ġir verġni. Il-persentaġġ ottimizzat tal-pit tal-fjuwil meħtieġ ivarja ġmielu, skont it-teknoloġija tal-impjant, l-emissjoni ppjanata, u jvarja bejn iż-0 u s-60 % (22).

(36) Il-Kummissjoni staqsiet (23) lill-Applikant, rigward il-mudelli staġonali fit-taħlita tal-provvista tal-pit u tal-injam matul sena, b'mod aktar preċiż jekk il-klijenti kellhomx jużaw de facto pit biss jew injam biss. L-Applikant spjega (24) li l-konsum tal-pit huwa l-ogħla bejn Jannar u Marzu, filwaqt li fis-sajf il-konsum hu baxx għax ma jkunx hemm bżonn fjuwil għat-tisħin. Bħala eżempju, l-Applikant uża s-sitwazzjoni tal-2015 meta t-temperaturi kienu baxxi ħafna (25) u l-impjanti tat-tisħin distrettwali użaw aktar pit u żejt minflok injam. Madankollu l-volumi mibdula kienu marġinali fil-konsum globali.

Id-disponibbiltà tal-fjuwil tal-injam

(37) Fejn jidħlu n-nuqqasijiet tal-injam, l-Applikant jargumenta li s-sitwazzjoni bħalissa hi differenti għalkollox minn dik fiż-żmien tad-deċiżjonijiet preċedenti tal-NCA, għax l-operaturi investew f'makkinarju tal-ħsad tal-injam li wassal għal żieda sostanzjali tas-suq fl-injam (26).

(38) Skont it-Talba (27) id-disponibbiltà tal-fjuwils alternattivi għall-pit hija tajba. Fit-Tramuntana u fil-Lvant tal-Finlandja, il-fjuwils tal-injam jistgħu jinkisbu faċilment filwaqt li fiż-żoni tan-Nofsinhar u tal-Punent id-disponibbiltà tal-fjuwils tal-injam domestiċi tista' tillimita ż-żieda fl-użu tal-laqx tal-injam fil-futur (28). Il-fjuwils alternattivi użati huma l-faħam (fir-reġjuni tal-kosta), l-injam importat mir-Russja u l-gass (fejn hemm pajpijiet tal-gass). Għalkemm id-domanda tista' taqbeż il-provvista tal-injam, dan jiġri biss fuq bażi temporanja (29).

(39) L-NCA Finlandiża indikat li “llum is-swieq kemm tal-laqx tal-foresti kif ukoll tal-prodotti sekondarji tal-industrija tal-foresti saru aktar kummerċjalizzati u saħħew il-pożizzjoni tagħhom meta mqabbla mal-pit.” (30)

(40) Skont id-dejta pubblikament disponibbli (31), il-kronoloġija tas-sorsi tal-enerġija għall-ġenerazzjoni tal-elettriku turi żieda kostanti fil-konsum tal-fjuwil tal-injam u tnaqqis fil-pit, b'mod partikolari mill-2010 'il quddiem.

L-ipprezzar tal-fjuwil

(41) Il-Finlandja tibbenefika minn skemi ta' għajnuna operatorja (32) għall-impjanti tal-enerġija mħaddma bil-laqx tal-foresti, li għandhom l-għan li jżidu l-ġenerazzjoni tal-enerġija rinnovabbli billi jiġi inċentivat il-qlib tal-fjuwil minn pit għal bijomassa.

(42) Il-mira tal-UE 2020 tal-enerġija minn sorsi ta' enerġija rinnovabbli għall-Finlandja hija ta' 38 %. Is-sehem tal-enerġija minn sorsi ta' enerġija rinnovabbli fil-konsum finali gross tal-enerġija fil-Finlandja żdied minn 28,5 % fl-2005 għal 36,8 % fl-2013 (33).

(43) L-Applikant jikkonferma (34) li l-klijenti prinċipali kollha tiegħu huma eliġibbli għall-għajnuna msemmija qabel.

(44) L-emenda tal-livell tal-għajnuna imposta mill-Gvern (35) daħlet fis-seħħ fl-1 ta' Marzu 2016. Skont dan l-Att, il-livell massimu tas-sussidju tal-elettriku prodott mil-laqx tal-foresti żdied minn EUR 15,90 kull MWh għal EUR 18 kull MWh.

(45) Fil-Finlandja hemm taxxi tal-enerġija imposti fuq l-elettriku, il-faħam, il-gass naturali, il-pit tal-fjuwil, it-tall-oil u l-fjuwils likwidi. Skont l-aktar leġiżlazzjoni riċenti (36), it-taxxa l-ġdida fuq il-pit tal-fjuwil hija EUR 1,90 kull MWh, li tonqos minn EUR 3,40 kull MWh. Din it-taxxa l-ġdida daħlet fis-seħħ fl-1 ta' Marzu 2016 ukoll.

(46) L-użu tal-pit u ta' fjuwils fossili oħra, għall-kuntrarju tal-użu tal-injam, fis-settur tal-enerġija, huwa soġġett għat-taxxa fuq l-emissjonijiet tas-CO2. Fiż-żmien tad-deċiżjoni preċedenti tal-NCA (37), it-taxxa fuq l-emissjonijiet ma kinitx fis-seħħ. L-introduzzjoni ta' din it-taxxa ħolqot investimenti kbar f'impjanti multifjuwil ġodda u fil-konverżjoni ta' impjanti qodma b'tali mod li jkunu jistgħu jużaw kemm l-injam kif ukoll fjuwils fossili oħrajn.

(47) L-Applikant jargumenta (38) li filwaqt li jiġu kkunsidrati t-taxxi kollha għall-pit u l-għajnuna għall-injam, it-tqabbil tal-kost tal-fjuwil tal-pit (inkluża t-taxxa fuq il-pit u l-kostijiet tad-drittijiet tal-emissjonijiet tas-CO2) u l-kost tal-fjuwil tal-injam, juri li kemm il-fjuwils tal-injam kif ukoll il-fjuwil tal-pit għandhom kostijiet komparabbli għall-klijent, u l-injam xorta waħda hu orħos mill-pit.

(48) L-Awtoritajiet Finlandiżi kkonfermaw (39), li, matul l-istħarriġ imwettaq fost il-klijenti u l-kompetituri ta' Vapo “ħafna minn dawk li wieġbu semmew li bħalissa, fil-prattika, il-kost finali għall-klijenti hu l-istess għall-pit u għall-injam, minħabba l-livelli tal-għajnuna, it-taxxa u l-kwoti tal-emissjonijiet fis-seħħ.”

Il-kuntratti fit-tul

(49) Fiż-żmien tad-deċiżjonijiet preċedenti tal-NCA kien hemm nuqqas ta' provvisti tal-pit, u l-fjuwil tal-injam ma kienx alternattiva daqskemm hu llum. Biex jiġu żgurati ammonti xierqa ta' provvisti, il-klijenti kienu lesti jikkonkludu kuntratti fit-tul.

(50) Bħalissa Vapo topera abbażi ta' ftehimiet qafas mal-klijenti tagħha. Dawn l-oqfsa huma tipikament validi għal aktar minn sena iżda l-prezzijiet u l-ammonti tal-provvisti huma miftiehma kull sena jew għal perjodu iqsar ta' żmien, abbażi tas-sitwazzjoni tas-suq. Vapo ma għandhiex kuntratti tad-distribuzzjoni esklussivi u l-klijenti kollha tagħha jistgħu jiksbu l-pit mingħand produtturi oħra. Għaldaqstant, minkejja l-ftehimiet qafas eżistenti, il-klijenti mhumiex marbuta ma' impenji fit-tul biex jixtru mingħand Vapo.

(51) Wara li kkunsidraw b'mod xieraq is-sitwazzjoni attwali tas-suq għall-pit u għall-injam, kif deskritt fil-premessi 27 sa 50 u anke fid-dawl tal-iskema tal-għajnuna mill-Istat attwali għall-injam, jidher li l-fjuwil tal-pit qed ikollu pressjoni kompetittiva sinifikanti minn, fost l-oħrajn, il-fjuwil tal-injam.

(52) Fid-dawl ta' dak imsemmi hawn fuq, għall-finijiet tal-evalwazzjoni tal-kundizzjonijiet stabbiliti fl-Artikolu 34 tad-Direttiva 2014/25/UE u mingħajr preġudizzju għal-liġi tal-kompetizzjoni, jew għall-applikazzjoni ta' xi liġi oħra tal-UE, il-Kummissjoni tqis li bħalissa, il-pit tal-fjuwil u l-fjuwil tal-injam (il-laqx tal-foresti u l-prodotti sekondarji tal-foresti) qed jikkompetu ma' xulxin.

3. 2.2. Suq ġeografiku rilevanti

(53) Skont l-Applikant, is-suq rilevanti jkopri t-territorju nazzjonali tal-Finlandja. L-Applikant, flimkien mal-produtturi l-oħra tal-pit u tal-injam, huwa attiv fil-Finlandja.

(54) Deċiżjoni preċedenti (40) tal-NCA sabet li s-suq ġeografiku għall-pit kellu ambitu nazzjonali. L-istess konklużjoni jikkonfermawha l-awtoritajiet Finlandiżi fl-ittra tas-26 ta' Settembru 2016 (41).

(55) Tipikament, il-pit tal-fjuwil jiġi prodott viċin kemm jista' jkun il-lokazzjoni tal-klijent. Normalment il-provvisti jaslu għand klijent wieħed minn għexieren ta' postijiet differenti ta' pantani (42). Id-distanza massima tat-trasportazzjoni ekonomikament vijabbli ġiet stmata mill-Applikant għal madwar 150 km għall-fjuwil tal-pit, 50 km għal-laqx tal-injam u 150 km għall-prodotti sekondarji tal-injam.

(56) Wara l-istħarriġ tas-suq li għamlet l-NCA fl-2016, id-distanza ekonomikament vijabbli għat-trasportazzjoni ġiet stmata għal 160 km għall-pit, 110 km għal-laqx tal-injam u 155 km għall-prodotti sekondarji tal-injam (43).

(57) L-Applikant jargumenta li fiż-żona tal-provvista ekonomikament vijabbli ta' impjant li juża l-fjuwil tal-pit jew tal-injam, hemm diversi pantani jew sorsi tal-injam u, għall-kuntrarju, li l-operaturi tal-pit u tal-injam ibigħu il-prodotti tal-fjuwil tagħhom lil impjanti differenti. L-istess argumenti ntużaw mill-NCA f'deċiżjoni preċedenti (44), meta s-suq ġeografiku kien ġie definit bħala nazzjonali.

(58) Il-Kummissjoni tinnota li l-akbar għoxrin utent tal-pit fil-Finlandja kollha qed jużaw il-fjuwil tal-pit flimkien mal-injam u anke mal-faħam, u kull wieħed minnhom għandu aktar minn fornitur wieħed tal-pit u tal-injam, u għadd kbir ta' fornituri potenzjali fid-distanza tat-trasportazzjoni ekonomikament vijabbli.

(59) L-NCA Finlandiża ssostni (45) li, meta mqabbla mas-sitwazzjoni tad-deċiżjoni preċedenti tal-NCA tal-2001, is-sitwazzjoni tas-suq ġeografiku ma tidhirx li nbidlet, għaldaqstant is-suq ġeografiku jista' jiġi definit li għandu ambitu nazzjonali.

(60) Fid-dawl ta' dak imsemmi hawn fuq, għall-finijiet tal-evalwazzjoni tal-kundizzjonijiet stabbiliti fl-Artikolu 34 tad-Direttiva 2014/25/UE u mingħajr preġudizzju għal-liġi tal-kompetizzjoni, jew għall-applikazzjoni ta' xi liġi oħra tal-UE, il-Kummissjoni ma għandhiex għalfejn tikkonkludi fuq l-ambitu preċiż tas-suq ġeografiku għax f'kull sitwazzjoni, ir-riżultat tal-valutazzjoni tas-sitwazzjoni kompetittiva jkun l-istess.

3. 2.3. Il-valutazzjoni kompetittiva

(61) Huwa kkunsidrat li, fir-rigward tas-suq għall-pit u għall-injam, wieħed mill-indikaturi tal-livell ta' kompetizzjoni fis-swieq nazzjonali hu s-sehem mis-suq totali tal-ikbar tliet produtturi. Dan jikkonforma mal-preċedenti tal-Kummissjoni (46).

(62) Is-sehem mis-suq tal-akbar tliet produtturi, mil-lat ta' valuri tal-bejgħ kien […] % fl-2012 (47), […] % fl-2013 u […] % fl-2014 (48). Vapo Oy hija l-akbar attur tas-suq f'dan is-suq, iżda l-ishma mis-suq tagħha kienu qed jonqsu f'dawn l-aħħar snin ([…] fl-2012; […] fl-2013 u […] fl-2014).

(63) L-analiżi tas-sitwazzjoni kompetittiva fil-livell ta' kull wieħed mill-akbar 20 konsumatur turi li l-ishma mis-suq ta' Vapo jvarjaw bejn […] u […] (49) b'żewġ eċċezzjonijiet (50), filwat li Vapo hija responsabbli b'mod ġenerali għal […] (51) tal-konsenji kollha lil dawn l-akbar 20 klijent.

(64) Il-fatt li s-sehem mis-suq ta' Vapo fil-konsenji lill-akbar klijenti hu ogħla mis-sehem mis-suq globali kkalkulat fil-livell nazzjonali mnejn jissuġġerixxi li Vapo jaf ma tkunx tista' tuża l-pożizzjoni fis-suq tagħha fejn jidħlu l-klijenti ż-żgħar.

(65) Anke meta jitqies b'mod ipotetiku xenarju alternattiv fejn il-Finlandja tinqasam f'erba żoni tal-provvista reġjonali (it-Tramuntana, il-Lvant, il-Punent u n-Nofsinhar), ir-riżultat tal-valutazzjoni jibqa' fil-biċċa l-kbira tiegħu l-istess, fejn l-ishma mis-suq ta' Vapo (52) jvarjaw bejn […] u […] (53).

(66) Kif spjegat fil-premessa 50, l-Applikant ibigħ il-pit u l-injam abbażi ta' ftehimiet qafas mal-klijenti tiegħu, li għalihom il-kwantitajiet li jridu jiġu kkonsenjati u l-prezzijiet jiġu miftiehma kull sena jew f'intervalli iqsar. L-akbar 20 utent tal-pit fil-Finlandja (54), li jinsabu tul il-pajjiż kollu, ilkoll qed jużaw il-pit flimkien mal-injam u xi kultant mal-faħam. L-impjanti kollha għandhom aktar minn fornitur wieħed tal-pit u tal-injam, u l-Applikant ma għandux kuntratti esklussivi.

(67) Rigward il-qlib, jista' jiġi osservat li t-tibdil fit-teknoloġija tal-impjanti, it-taxxi applikabbli fuq il-pit u s-sussidji għall-injam wasslu biex jonqos il-konsum tal-pit. L-Applikant tilef għadd ta' klijenti tal-pit li qalbu għal fjuwils ipprovduti minn fornituri oħra, filwaqt li klijenti oħrajn naqqsu d-domanda tagħhom tal-pit mingħand l-Applikant,

(68) F'dawn l-aħħar snin kien hemm għadd ta' entrati (55) fis-suq tal-pit; iżda dan hu limitat għax naqset id-domanda għall-pit.

(69) Il-Gvern tal-Finlanda jippromwovi l-użu tal-konsum tal-fjuwil tal-injam għall-enerġija. Il-livell tat-taxxa għall-fjuwil tal-pit tnaqqas, iżda fl-istess ħin żdied is-sussidju għall-fjuwils tal-injam, u dan juri l-intenzjoni tal-Gvern hi li jżomm il-pit tal-fjuwil domestiku u l-fjuwil tal-injam f'kompetizzjoni bejn xulxin. L-injam diġà huwa l-aktar sors tal-enerġija li jintuża. l-użu tiegħu ilu jiżdied mill-2000, filwaqt li s-sehem rispettiv tal-pit qed jonqos.

(70) Kif spjegat fil-premessi 41 sa 48, il-kost finali għall-klijenti, li jinkludi t-taxxa fuq il-fjuwil, il-kwoti tal-emissjonijiet (għall-pit) u s-sussidji (għall-injam) huma komparabbli, u bħala medja l-injam jibqa' orħos mill-pit.

(71) Il-Kummissjoni tinnota li l-pressjoni kompetittiva attwali fuq il-pit hija essenzjalment immexxija mill-qafas regolatorju fis-seħħ (it-taxxa fuq il-pit tal-fjuwil, it-taxxa fuq l-emissjonijiet tas-CO2, u s-sussidju għal-laqx tal-injam) u li t-tibdil għal dawk il-politiki jista' jimmodifika d-dinamika tas-suq bejn il-pit u l-injam, il-kapaċità tagħhom li jikkompetu kontra xulxin u l-pressjoni kompetittiva globali fuq Vapo.

4. KONKLUŻJONIJIET

(72) Rigward il-produzzjoni u l-bejgħ bl-ingrossa tal-pit, is-sitwazzjoni tista' tinġabar fil-qosor kif ġej: l-ishma mis-suq aggregati tal-akbar tliet kompetitturi huma baxxi, il-klijenti għandhom il-possibbiltà li jaqilbu minn pit għal injam u fjuwils oħra.

(73) Fid-dawl tal-fatturi eżaminati fil-premessi 23 sa 71, il-kundizzjoni tal-esponiment dirett għall-kompetizzjoni stabbilita fl-Artikolu 34(1) tad-Direttiva 2014/25/UE għandha titqies li ntlaħqet fir-rigward tal-produzzjoni u l-bejgħ bl-ingrossa tal-pit fil-Finlandja.

(74) Barra minn hekk, billi qed jitqies li ġiet issodisfata l-kundizzjoni tal-aċċess mhux ristrett għas-suq, id-Direttiva 2014/25/KE ma għandhiex tapplika meta l-entitajiet kontraenti jagħtu kuntratti maħsubin biex jippermettu li jitwettqu l-produzzjoni u l-bejgħ bl-ingrossa tal-pit fil-Finlandja u lanqas meta jorganizzaw kuntesti tad-disinn biex issir tali attività f'dik iż-żona ġeografika.

(75) Din id-Deċiżjoni hi bbażata fuq is-sitwazzjoni legali u fattwali minn Frar 2016 sa Ottubru 2016, hekk kif jidher mit-tagħrif mogħti mill-Applikant u mill-awtoritajiet Finlandiżi. Din tista' tiġi riveduta jekk il-kundizzjonijiet għall-applikabbiltà tal-Artikolu 34 tad-Direttiva 2014/25/UE ma jibqgħux jiġu ssodisfati, wara tibdil sinifikanti fis-sitwazzjoni legali jew fattwali.

(76) Il-miżuri previsti f'din id-Deċiżjoni huma skont l-opinjoni tal-Kumitat Konsultattiv għall-Kuntratti Pubbliċi,

ADOTTAT DIN ID-DEĊIŻJONI

Artikolu 1

Id-Direttiva 2014/25/UE ma għandhiex tapplika għall-kuntratti mogħtija minn entitajiet kontraenti u maħsubin biex jippermettu li jitwettqu l-produzzjoni u l-bejgħ bl-ingrossa tal-pit fil-Finlandja:

Artikolu 2

Din id-Deċiżjoni hi indirizzata lir-Repubblika tal-Finlandja.

Magħmul fi Brussell, it-23 ta' Jannar 2017. Għall-Kummissjoni Elżbieta BIEŃKOWSKA Membru tal-Kummissjoni

(1) ĠU L 134, 30.4.2004, p. 1

(2) ĠU L 94 28.3.2014, p. 243.

(3) Skont din l-opinjoni, l-NCA “ma tara l-ebda raġuni partikolari biex topponi l-għoti ta' eżenzjoni mir-regoli tal-akkwist pubbliku”. Madankollu l-opinjoni tal-NCA ma tiġġustifikax il-konklużjonijiet inklużi fih. B'mod partikolari, l-opinjoni ma fiha l-ebda referenza għall-ewwel kundizzjoni għal eżenzjoni: l-aċċess ħieles għas-suq u ma tikkonkludix fir-rigward ta' definizzjoni preċiża attwali tas-suq tal-prodotti rilevanti jew tas-suq ġeografiku.

(4) Rapport Nazzjonali tal-2016 lill-Aġenzija għall-Kooperazzjoni tar-Regolaturi tal-Enerġija u għall-Kummissjoni Ewropea, p. 35.

(5) L-ittra tal-Applikant tas-26 ta' Awwissu 2016, p. 6.

(6) L-ittra tal-Applikant tas-26 ta' Awwissu 2016, p. 6 u 7.

(7) It-Talba, it-Taqsima 3.2, p. 12.

(8) “Forest Finland in brief” http://www.metla.fi/metinfo/tilasto/julkaisut/muut/Forest-Finland_2013.pdf

(9) It-Taqsima 5.1 tat-Talba, p. 13.

(10) Ir-Regolament tal-Kunsill (KE) Nru 139/2004 tal-20 ta' Jannar 2004 dwar il-kontroll ta' konċentrazzjonijiet bejn impriżi (ir-Regolament tal-KE dwar l-Għaqdiet) (ĠU L 24, 29.1.2004, p. 1).

(11) Österreichische Post AG v. il-Kummissjoni, T-463/14, EU:T:2016:243, il-paragrafu 28.

(12) Ara n-nota ta' qiegħ il-paġna 6.

(13) L-ittra tal-Applikant tas-16 ta' Ġunju 2016, l-aħħar paragrafu, p. 3 u l-ewwel tliet paragrafi, p. 4.

(14) L-ittra tal-awtoritajiet Finlandiżi tas-26 ta' Settembru 2016, paġna 3.

(15) Id-Deċiżjoni Nru 267/61/94 tal-5 ta' Settembru 2000, id-Deċiżjoni Nru 021/81/2000 tat-8 ta' Marzu 2001, p. 5, 7, 8.

(16) Skont il-preżentazzjoni tal-Applikant tat-22 ta' Jannar 2016, il-paġna 2, il-paragrafu 2, l-ittra tal-Applikant tas-16 ta' Ġunju 2016, il-paġna 5, il-paragrafu tal-aħħar u ta' qabel tal-aħħar.

(17) L-ittra tal-awtoritajiet Finlandiżi tas-26 ta' Settembru 2016, p. 2.

(18) Dawn jirrappreżentaw 56 % tal-konsum kollu tal-pit fl-2014.

(19) It-Talba, it-Taqsima 3.1, p. 9.

(20) L-ittra tal-Applikant tal-6 ta' April 2016, p. 14.

(21) Inqas minn 1 % tal-konsum kollu tal-pit.

(22) L-ittra tal-awtoritajiet Finlandiżi tas-26 ta' Settembru 2016, p. 2; L-ittra tal-Applikant tat-30 ta' Settembru 2016, p. 2,

(23) L-ittra tal-Kummissjoni tas-2 ta' Ġunju 2016, p. 3.

(24) L-ittra tal-Applikant tal-16 ta' Ġunju 2016, p. 10.

(25) Temperaturi anqas minn 20 grad taħt iż-żero li damu għal tliet ġimgħat.

(26) L-ittra tal-Applikant tal-16 ta' Ġunju 2016, p. 1.

(27) It-Talba, it-Taqsima 3.2, p. 13.

(28) L-ittra tal-Applikant tal-16 ta' Ġunju 2016, p. 7.

(29) Ara n-nota ta' qiegħ il-paġna 28.

(30) L-ittra tal-awtoritajiet Finlandiżi tas-26 ta' Settembru 2016, p. 2.

(31) L-istatistika tal-Finlandja http://pxweb2.stat.fi/sahkoiset_julkaisut/energia2015/html/engl0002.htm

(32) Għajnuna mill-Istat SA.42218(2015/N) Finland Operating aid for forest chips fired power plants (Għajnuna Operatorja Finlandiża għall-impjanti tal-enerġija mħaddma bil-laqx tal-foresti); C(2016) 976;; Għajnuna mill-Istat SA.31204(2011/N) Finland- Operating aid for small wood fired CHP-plants and forest chips power plants (Għajnuna Operatorja Finlandiża għall-impjanti CHP żgħar imħaddma bl-injam u impjanti tal-enerġija mħaddma bil-laqx tal-foresti); C(2011) 1950 (ĠU C 153, 24.5.2011, p. 2).

(33) http://eur-lex.europa.eu/resource.html?uri=cellar:4f8722ce-1347-11e5-8817-01aa75ed71a1.0001.02/DOC_2&format=PDF, p. 2

(34) L-ittra tal-Applikant tal-26 ta' Awwissu 2016, p. 5.

(35) Id-Digriet tal-Gvern dwar is-Sussidju tal-Produzzjoni għal Elettriku Prodott minn Sorsi tal-Enerġija Rinnovabbli

(36) Att li Jemenda l-Appendiċi tal-Att dwar id-Dazju tas-Sisa fuq l-Elettriku u Ċerti Fjuwils (1724/2015)

(37) Id-Deċiżjoni tal-NCA Nru 021/81/00 tat-8 ta' Marzu 2001.

(38) L-ittra tal-Applikant tal-16 ta' Ġunju 2016, p. 13.

(39) L-ittra tal-awtoritajiet Finlandiżi tas-26 ta' Settembru 2016, p. 2.

(40) Id-Deċiżjoni Nru 021/81/2000 tat-8 ta' Marzu 2001, p. 9.

(41) L-ittra tal-awtoritajiet Finlandiżi tas-26 ta' Settembru 2016, p. 3.

(42) L-ittra tal-Applikant tal-16 ta' Ġunju 2016, p. 12.

(43) Ara n-nota ta' qiegħ il-paġna 41.

(44) Ara n-nota ta' qiegħ il-paġna 40.

(45) L-ittra tal-awtoritajiet Finlandiżi tas-26 ta' Settembru 2016, p. 3, u l-opinjoni tal-NCA tat-2 ta' Novembru 2011, p. 3.

(46) Id-Deċiżjoni ta' Implimentazzjoni tal-Kummissjoni 2011/306/UE tal-20 ta' Mejju 2011 tal-Parlament Ewropew u tal-Kunsill li tistabbilixxi li l-Artikolu 30(1) tad-Direttiva 2004/17/KE li tikkoordina l-proċeduri ta' akkwisti ta' entitajiet li joperaw fis-setturi tas-servizzi tal-ilma, l-enerġija, it-trasport u postali mhuwiex applikabbli għat-tħaffir għall-faħam bituminuż fir-Repubblika Ċeka (ĠU L 137, 25.5.2011, p. 55).

(47) […] informazzjoni kunfidenzjali.

(48) It-Talba, p. 15 u 17.

(49) L-ittra tal-Applikant tas-16 ta' Ġunju 2016, p. 6.

(50) Dawn iż-żewġ eċċezzjonijiet mhumiex problematiċi għax f'każ wieħed l-impjant jinsab fl-istess post bħall-impjanti l-oħra fejn Vapo għandha ishma mis-suq baxxi, u l-ieħor huwa wieħed mill-iżgħar impjanti.

(51) Ishma mis-suq ibbażati fuq id-dejta tal-2014.

(52) Ishma mis-suq ibbażati fuq dejta tal-2013.

(53) L-ittra tal-Applikant tas-6 ta' April 2016, p. 13.

(54) L-akbar 20 klijent tal-pit jirrappreżentaw 56 % tal-konsum kollu tal-pit.

(55) L-ittra tal-Applikant tal-16 ta' Ġunju 2016, p. 3.